                                                                                                                ANEXA nr.  2
La Hotărârea Consiliului Judeţean 

Bistriţa-Năsăud nr. 170 din 19.12.2013

STATUT

ASOCIAŢIA DE DEZVOLTARE INTERCOMUNITARĂ

“Turism în Bistriţa-Năsăud”

CAPITOLUL I.  DISPOZIŢII GENERALE

Art. 1. Asociaţia de Dezvoltare “Turism în Bistriţa-Năsăud”, numită în continuare ASOCIAŢIA, se organizează şi funcţionează potrivit prevederilor actului constitutiv şi prezentului statut, cu respectarea prevederilor Legii administraţiei publice locale nr. 215/2001, republicată, cu modificările şi completările ulterioare şi ale Ordonanţei Guvernului nr. 26/2000 cu privire la asociaţii şi fundaţii, cu modificările şi completările ulterioare.

Art. 2. Asociaţia se înfiinţează în baza dreptului la libera asociere, ca persoană juridică română de drept privat şi utilitate publică, fără scop patrimonial.

CAPITOLUL II. MEMBRI ASOCIAŢI

Art. 3. Asociaţia se înfiinţează în baza liberului consimţământ al următorilor membri fondatori:
1. Judeţul Bistriţa-Năsăud, cu sediul în Bistriţa, str. Petru Rares, nr.1-2, judeţul Bistriţa-Năsăud, cod poştal 420080, reprezentat legal prin  EMIL RADU MOLDOVAN,  în calitate de Preşedinte al Consiliului Judeţean Bistriţa-Năsăud, împuternicit în acest scop prin Hotărârea Consiliului Judeţean nr. ____ din _____2013;
2. Comuna Bistriţa Bîrgăului, cu sediul în Bistriţa Bîrgăului, str. Principală, nr. 1326, cod poştal, reprezentat legal prin  VASILE LABĂ, în calitate de Primar al Comunei Bistriţa Bîrgăului, împuternicit în acest scop prin Hotărârea Consiliului Local nr. ____ din _____2013;
3. Comuna Cetate, cu sediul în Satu Nou, nr. 53, judeţul Bistriţa-Năsăud, cod poştal 427035, reprezentat  legal prin DANIEL MOLDOVAN, în calitate de Primar al Comunei Cetate, împuternicit în acest scop prin Hotărârea Consiliului Local nr. ____ din _____2013;
4. Comuna Josenii Bîrgăului, cu sediul în Josenii Bîrgăului, str. Principală, nr. 153, judeţul Bistriţa-Năsăud, cod poştal 427100, reprezentat  legal prin TUDOREL CIOTMONDA, în calitate de Primar al Comunei Josenii Bîrgăului, împuternicit în acest scop prin Hotărârea Consiliului Local nr. ____ din _____2013;
5. Comuna Livezile,  cu sediul în Livezile, str. Principală, nr. 161, judeţul Bistriţa-Năsăud, cod poştal 427120, reprezentat  legal prin TRAIAN SIMIONCA, în calitate de Primar al Comunei Livezile, împuternicit în acest scop prin Hotărârea Consiliului Local nr. ____ din _____2013;
6.  Comuna Prundu Bîrgăului,  cu sediul în Prundu Bîrgăului, str. Principală, nr. 512, judeţul Bistriţa-Năsăud, cod poştal 427230, reprezentat  legal prin DORU TOADER CRIŞAN, în calitate de Primar al Comunei Prundu Bîrgăului, împuternicit în acest scop prin Hotărârea Consiliului Local nr. ____ din _____2013;
7. Comuna Tiha Bîrgăului, cu sediul în Tiha Bîrgăului, str. Principală, nr. 452, judeţul Bistriţa-Năsăud, cod poştal 427360, reprezentat  legal prin VASILE DOLOGA, în calitate de Primar al Comunei Tiha Bîrgăului, împuternicit în acest scop prin Hotărârea Consiliului Local nr. ____ din _____2013;
8. Comuna Dumitriţa,  cu sediul în Dumitriţa, str. Principală, nr. 145, judeţul Bistriţa-Năsăud, cod poştal 427037, reprezentat  legal prin VASILE MOGA, în calitate de Primar al Comunei Dumitriţa, împuternicit în acest scop prin Hotărârea Consiliului Local nr. ____ din _____2013;
Art. 4. Calitatea de membru al Asociaţiei se dobândeşte în momentul depunerii şi înregistrării adeziunii, însoţită de dovada plăţii taxei de înscriere stabilită de consiliul director.

Art. 5. (1) Calitatea de membru al Asociaţiei încetează prin retragere, excludere sau în urma lichidării Asociaţiei.

(2) Retragerea sau excluderea nu absolvă pe asociat de îndeplinirea obligaţiilor avute anterior retragerii sau excluderii.

Art. 6. Orice unitate administrativă teritorială care îşi manifestă dorinţa de a adera la Asociaţie va putea fi primită, numai după ce şi-a manifestat opţiunea în scris, înscriere ce va fi supusă votului Adunării Generale.

CAPITOLUL III. DENUMIREA ŞI SEDIUL ASOCIAŢIEI

Art. 7. Denumirea asociaţiei este: “Turism în Bistriţa-Năsăud” (în cele ce urmează „Asociaţia”), conform dovezii privind disponibilitatea denumirii nr…………. din ……………….., eliberată de Ministerul Justiţiei.

Art. 8. La data constituirii se stabileşte sediul asociaţiei în str. Petru Rareş, nr.2, Bistriţa, Judeţul Bistriţa-Năsăud. Sediul Asociaţiei poate fi schimbat prin hotărârea Consiliului Director. 

CAPITOLUL IV. DURATA DE FUNCŢIONARE ŞI PATRIMONIUL INIŢIAL AL ASOCIAŢIEI

Art. 9. Asociaţia funcţionează pe o perioadă nedeterminată, începând de la data înscrierii în Registrul asociaţiilor şi fundaţiilor aflat la grefa Judecătoriei Bistriţa-Năsăud.

Art. 10. (1) Patrimoniul propriu cuprinde mijloacele materiale şi mijloacele financiare necesare acoperirii cheltuielilor curente de organizare şi funcţionare şi desfăşurării activităţilor specifice asociaţiei. Patrimoniul propriu se constituie prin aportul în bani şi/sau în natură al membrilor. 

Mijloace financiare ale asociaţiei se constituie prin contribuţia în bani a membrilor.

Mijloace materiale ale asociaţiei se constituie prin contribuţia în natură a părţilor şi se compun din imobile, terenuri, mobilier, echipamente de tehnică de calcul, telecomunicaţii şi birotică, mijloace auto, dotări, echipamente, utilaje, materiale pentru curăţenie şi iluminat, consumabile şi altele asemenea.

(2) Patrimoniul iniţial al Asociaţiei este de 40 000 lei şi se compune din aportul în numerar după cum urmează:

- Judeţul Bistriţa-Năsăud            5 000 lei,

- Comuna Bistriţa Bârgăului       5 000 lei,

- Comuna Cetate                         5 000 lei, 

- Comuna Josenii Bîrgăului         5 000 lei,
- Comuna Livezile                       5 000 lei,
- Comuna Prundu Bîrgăului        5 000  lei,
- Comuna Tiha Bîrgăului             5 000 lei,
- Comuna Dumitriţa                    5 000   lei.

(3) Patrimoniul se poate lărgi ulterior, atât de către asociaţi, cât şi de către terţe persoane fizice sau juridice, din ţara sau din străinătate, sau prin realizarea de venituri obţinute din desfăşurarea de către Asociaţie a activităţilor cuprinse în statutul acesteia.
(4) Întregul patrimoniu iniţial va fi evidenţiat şi păstrat în conformitate cu legislaţia română în materie, pe numele Asociaţiei, şi va fi folosit exclusiv pentru realizarea obiectivelor sale.

(5) Cotizaţia anuală va fi de 15 000 lei/ membru şi va putea fi modificată prin hotărârea Adunării Generale.

Art. 11.  Categoriile de resurse patrimoniale ale Asociaţiei sunt: 
- taxa de înscriere;

- cotizaţia anuală;
- contribuţiile membrilor;

- dobânzi şi dividende rezultate din plasarea sumelor disponibile, în condiţiile legale;

- donaţii, sponsorizări, subvenţii sau subscripţii publice din ţară şi din străinatate;

- sprijin material şi financiar acordat de alte asociaţii sau fundaţii, naţionale sau internaţionale;

- finanţări din programe angajate a fi implementate de Asociaţie;

- finanţări de la bugetele locale, naţionale şi europene  angajate conform legii, având în vedere statutul de utilitate publică a Asociaţiei;

- contravaloarea unor servicii de instruire sau consultanţă pentru terţi;

- dispoziţii testamentare făcute de terţe persoane în favoarea Asociaţiei;

- încasări rezultate în urma unor publicaţii sau manifestări cu taxă, organizate de Asociaţie;

- alte surse prevăzute de lege.

Art. 12. (1) Asociaţia are dreptul să refuze orice venituri în cazul în care acestea ar fi oferite în condiţii care interzic scopul şi obiectivele Asociaţiei.

(2) Patrimoniul Asociaţiei nu poate fi utilizat în alte scopuri decât cele prevăzute în prezentul statut.

CAPITOLUL V. SCOPUL ŞI OBIECTIVELE ASOCIAŢIEI

Art. 13. Asociaţia are drept scop dezvoltarea durabilă şi promovarea turismului din judeţul Bistriţa-Năsăud, în totalitatea multiplelor sale forme, atât în ţară, cât şi în străinatate, în condiţiile legii, precum şi acordarea suportului necesar pentru elaborarea, finanţarea şi implementarea strategiilor/proiectelor cu finanţare europeană, naţională, regională şi locală de dezvoltare a turismului din judeţul Bistriţa – Năsăud.

Art. 14. Obiectivele Asociaţiei sunt următoarele:
- Inventarierea resurselor materiale şi spirituale, naturale, culturale, istorice şi sociale din judeţul Bistriţa – Năsăud.

- Alcătuirea unei baze de date care să cuprindă propunerile de proiecte din domeniul turismului, la nivelul judeţului Bistriţa – Năsăud şi stabilirea unor priorităţi la nivel de judeţ/regiune/zonă; 

- Identificarea resurselor financiare, inclusiv programe de finanţare a unor proiecte noi din domeniul turismului;

- Coordonarea activităţii de promovare a judeţului Bistriţa - Năsăud, prin editarea de materiale publicitare adecvate, care să se alăture promovării individuale;

- Înfiinţarea Centrelor de Informare Turistică în judeţul Bistriţa - Năsăud, optimizarea activităţilor acestora precum şi crearea unei reţele organizate a acestor centre;

- Încurajarea şi implementarea iniţiativelor, practicilor, programelor şi proiectelor din domeniul turismului durabil;

- Producerea şi distribuirea de materiale de promovare şi/sau marketing turistic;

- Atragerea şi facilitarea investiţiilor în turismul din judeţul Bistriţa - Năsăud;

- Protejarea, conservarea şi întreţinerea mediului înconjurător, patrimoniului cultural, istoric şi turistic din judeţul Bistriţa - Năsăud;

- Organizarea şi/sau participarea la evenimente, târguri, conferinţe pentru a promova turismul bistriţean şi/sau interesul membrilor, la solicitarea acestora;

- Cooperarea şi/sau afilierea cu/la organisme interne şi/sau internaţionale pentru promovarea oportunităţilor turistice din judeţul Bistriţa - Năsăud şi pentru a obţine informaţii, consultanţă şi sprijin din partea acestor organisme;

- Informarea membrilor asociaţiei despre modificările legislative din domeniul turismului;

- Încurajarea cooperării între membri în cadrul asociaţiei, precum şi cooperarea între membri şi terţi din industria turismului;

- Desfăşoară orice alte activităţi care influenţează în sens pozitiv dezvoltarea mediului de afaceri local şi creşterea investiţiilor străine în judeţul Bistriţa-Năsăud;

- Valorificarea oportunitaţilor turistice , dezvoltarea si promovarea  diferitelor forme de turism (cultural, de agrement, de afaceri, agroturism, de week-end, etc.); 

- Asigurarea pregătirii membrilor, a angajaţilor proprii şi a altor operatori în turism din judeţul Bistriţa - Năsăud şi din întreaga regiune, în general, în vederea îmbunătăţirii serviciilor turistice oferite de aceştia, precum şi pentru crearea de noi locuri de muncă;
- Dezvoltarea durabilă şi promovarea produselor, a valorilor tradiţiei şi ale culturii, a turismului din zona judeţului BN, promovarea excelenţei în domeniul agriculturii, a mesteşugurilor tradiţionale, în vederea creşterii competitivităţii în acest domeniu şi a dezvoltării mediului rural, reprezentarea producătorilor locali atât la nivel naţional, cât şi la nivel internaţional;

- Participarea efectivă la programele şi proiectele de realizare a obiectivelor turistice conform Strategiei de dezvoltare a judeţului Bistriţa-Năsăud pentru perioada 2014-2020.

CAPITOLUL VI. ORGANIZAREA ŞI MEMBRII ASOCIAŢIEI

Art. 15. Pot fi membri ai Asociaţiei orice alte unităţi administrativ-teritoriale care sunt de acord cu toate prevederile prezentului Statut şi care, prin activitatea desfăşurată sau în considerarea calităţilor ce le au, prezintă un interes în domeniul turismului şi pot contribui la îndeplinirea scopului şi obiectivelor asociaţiei.

Art. 16. Unităţile administrativ-teritoriale membre îşi vor desemna câte un reprezentant prin hotărârea autorităţii deliberative aferente în cadrul Adunării Generale, care va participa la şedinţele organelor de conducere şi administrare, dacă este cazul.

Art.17. Calitatea de membru se dobândeşte prin manifestarea de voinţă a unităţii administrativ-teritoriale în cauză, concretizată printr-o cerere scrisă adresată Consiliului Director al Asociaţiei. Consiliul Director decide aprobarea sau respingerea cererii. Decizia va fi supusă confirmării Adunării Generale a asociaţilor.

Art. 18. Membri Asociaţiei au următoarele drepturi:

a) să participe la Adunările Generale ale Asociaţiei, să pună în discuţie şi să ia parte la dezbaterea problemelor care interesează turismul şi activitatea directă a Asociaţiei;

b) să-ţi exercite dreptul la vot asupra problemelor aflate pe ordinea de zi a Adunării Generale;

c) să aleagă şi să fie aleşi în organele de conducere, administrare sau control ale Asociaţiei;

d) să participe la activităţile Asociaţiei, sens în care să facă propuneri, să consulte situaţiile financiare, actele şi hotărârile organelor de conducere şi administrare etc.;

e) să participe, cu prioritate, la cursurile, conferinţele şi celelalte acţiuni organizate de Asociaţie;

f) să fie informaţi asupra organizării oricărui gen de acţiune promoţională, în ţara sau străinătate şi să le fie reprezentate interesele în cadrul acestor acţiuni, la cerere;

g) să sesizeze orice acţiuni, practici sau evenimente care împiedică desfăşurarea unui turism durabil şi civilizat în judeţ, sens în care să beneficieze de întregul sprijin al Asociaţiei pentru rezolvarea imediată a problemelor respective;

h) să formuleze propuneri de modificare şi completare a prevederilor prezentului statut, propuneri ce vor trebui înaintate Consiliului Director pentru a hotarî în ceea ce priveşte înscrierea acestor propuneri pe ordinea de zi a primei adunări generale.

Art. 19. Membrii Asociaţiei au următoarele obligaţii:
a) să respecte prevederile actului constitutiv şi ale statutului, precum şi hotarârile organelor de conducere şi administrare ale Asociaţiei;

b) să-şi dea tot concursul pentru atingerea scopului şi îndeplinirea obiectivelor Asociaţiei;

c) să plătească cotizaţiile anuale, în cuantumul şi în condiţiile stabilite;

d) să acţioneze pentru creşterea prestigiului Asociaţiei;

e) să nu întreprindă acţiuni care, prin natura lor, pot leza scopurile sau interesele Asociaţiei;

f) să-şi desfăşoare activitatea cu respectarea legilor ţării.

Art. 20. Calitatea de membru al Asociaţiei se pierde:

a) prin încetarea existenţei persoanei juridice. În acest caz se operează radierea membrului asociat din actele Asociaţiei;

b) prin renunţarea expresă la calitatea de membru, cu anunţarea în prealabil a Consiliului Director în scris. În acest caz se operează radierea membrului asociat din actele Asociaţiei;

c) prin excludere, în următoarele cazuri:

- dacă încalcă grav şi repetat îndatoririle ce le revin în baza actului constitutiv, a prezentului statut sau a hotărârilor organelor de conducere şi control;

- dacă prin activitatea desfăşurată au cauzat prejudicii morale sau materiale Asociaţiei;

- dacă au săvârşit acte contrare legii sau ordinii de drept, existând o hotărâre irevocabilă în acest sens;

- în cazul membrilor cotizanţi, dacă aceştia nu au plătit cotizaţia în termen de 4 luni de la data încheierii exerciţiului financiar;
Art. 21. Excluderea se dispune prin decizie motivată a Consiliului Director, cu votul a jumătate plus unu din numărul membrilor Consiliului.

Art. 22.  (1) Pierderea calităţii de membru asociat, în oricare dintre modalităţile prevăzute la art. 21, nu dă dreptul la pretenţii cu privire la contribuţiile aduse în Asociaţie, respectiv asupra patrimoniului Asociaţiei, şi nu exonerează de răspundere fostul membru în ceea ce priveşte prejudiciile cauzate Asociaţiei.
(2) Retragerea sau excluderea nu absolvă pe asociat de îndeplinirea obligaţiilor avute anterior retragerii sau excluderii.

Art. 23. Organele de conducere, administrare şi control ale Asociaţiei sunt:

a) Adunarea Generală;

b) Consiliul director;

c) Cenzorul.
a)Adunarea Generală a membrilor Asociaţiei
Art. 24. Adunarea generală este organul colectiv de conducere al asociaţiei, are rol şi atribuţii deliberative şi este formată din reprezentanţii legali ai tuturor unităţilor administrativ-teritoriale membre, de regulă primarii comunelor, oraşelor şi municipiilor sau preşedinţii consiliilor judeţene membre în asociaţie. 
Art. 25. (1) În exercitarea atribuţiilor ce-i revin, adunarea generală adoptată hotărâri cu caracter normativ sau individual. Hotărârile adunării generale sunt asimilate actelor administrative şi se adoptă cu majoritate de voturi: cel puţin jumătate plus unu din reprezentanţii unităţilor administrativ-teritoriale membre. Adunarea generală se întruneşte trimestrial, în şedinţe ordinare. La şedinţele adunării generale au dreptul şi obligaţia să participe toţi reprezentanţii legali ai unităţilor administrativ-teritoriale membre ale asociaţiei. Adunarea generală se poate întruni şi în şedinţe extraordinare pentru rezolvarea în regim de urgenţă a unor situaţii de maximă importanţă, la solicitarea preşedintelui consiliului director sau a oricărui membru al asociaţiei. 

Convocarea adunări generale se face cu cel puţin 10 zile înainte, în cazul şedinţelor ordinare sau cu cel puţin 5 zile înainte, în cazul şedinţelor extraordinare şi se notifică în scris fiecărui membru al adunări generale. Odată cu notificarea convocării se aduce la cunoştinţa membrilor ordinea de zi a şedinţei şi se pune la dispoziţia acestora copii ale materialelor înscrise pe ordinea de zi. 

Adunarea generală poate adopta hotărâri dacă majoritatea membrilor sunt prezenţi personal sau prin reprezentant. Dacă cvorumul nu este întrunit, şedinţa se suspendă şi se reprogramează. În cadrul şedinţei reprogramate, adunarea generală poate adopta hotărâri prin votul majorităţii membrilor prezenţi.

Hotărârile adunării generale privind modificarea statutului, dizolvarea asociaţiei, patrimoniul asociaţiei, schimbarea destinaţiei bunurilor proprietate publică sau privată a unităţilor administrativ-teritoriale membre, administrarea sau exploatarea asociaţiei, ori perceperea unor taxe speciale instituite potrivit prevederilor art. 30 din Legea privind finanţele publice locale nr. 273/2006, destinate asigurării funcţionării serviciilor de utilităţi publice încredinţate asociaţiei, se adoptă prin consens, ţinând cont că asociaţia s-a constituit liber consimţit pentru realizarea unui scop comun tuturor membrilor.

(2) Adunarea Generală va alege un secretar care va întocmi procesul-verbal de şedinţă într-un registru special, hotărârile luate de Adunarea Generală urmând a fi semnate de reprezentanţii asociaţilor prezenţi.

(3) Hotărârile Adunării Generale sunt obligatorii pentru toţi asociaţii.

Art. 26. Adunarea Generală alege dintre membrii săi pe preşedintele Asociaţiei care are atribuţiile prevăzute în statutul Asociaţiei şi care reprezintă Asociaţia în raporturile cu terţii, cu excepţia situaţiilor în care se prevede expres altfel.

Art. 27. Adunarea generală dezbate şi analizează activitatea asociaţiei şi propune măsuri şi acţiuni pentru îmbunătăţirea acesteia. În acest sens, adunarea generală are următoarele atribuţii şi adoptă  hotărâri cu privire la acestea:

a) stabileşte strategia şi obiectivele generale ale Asociaţiei;

b) aprobă programele anuale de achiziţii publice de bunuri, lucrări sau servicii destinate derulării propriei activităţi;

c) aprobă bugetul anual de venituri şi cheltuieli, precum şi bilanţul contabil;

d) stabileşte utilizarea resurselor financiare şi efectuarea cheltuielilor; 

e) stabileşte utilizarea, valorificarea sau schimbarea destinaţiei bunurilor realizate în comun în cadrul asociaţiei;

f) alege şi revocă membrii consiliul director;

g) evaluează activitatea consiliului director şi a preşedintelui acestuia; 

h) stabileşte structura organizatorică a aparatului propriu al asociaţiei, corespunzător scopului şi obiectivelor acesteia, inclusiv numărul de posturi şi funcţii necesare, funcţiile remunerate, cuantumul şi modalitatea de acordare a remuneraţiilor, la propunerea consiliului director;

i) alege şi revocă cenzorul;

j) hotărăşte înfiinţarea de filiale sau sucursale ale Asociaţiei;

k) aprobă actul constitutiv şi prezentul statut, precum şi orice modificare a acestor acte;

l) dizolvă şi lichidează Asociaţia şi stabileşte destinaţia bunurilor rămase după lichidare;

m) aprobă Regulamentul de organizare şi funcţionare al consiliul director al Asociaţiei;

n) aprobă structura organizatorică a Asociaţiei, inclusiv nivelul salariilor;
o) aprobă cuantumul cotizaţiei, periodicitatea şi modul de plată a acesteia;
p) confirmă decizia consiliul director privind admiterea noilor membrii asociaţi;
r) aprobă raportul anual al cenzorului;
s) confirmă afilierea Asociaţiei la diverse organisme naţionale şi internaţionale;
ş) hotărăşte asupra contestaţiei la hotărârea consiliul director de excludere a unui membru;
t) hotărăşte asupra contestaţiei la decizia consiliul director de revocare a unui membru al consiliului şi validează numirea unui nou membru;
ţ) dezbate probleme de interes general şi actual privind dezvoltarea şi promovarea turismului şi adoptă rezoluţii care reflectă poziţia membrilor asociaţi în problemele dezbătute şi care cuprind concluziile de măsuri corespunzătoare;

u) aprobă proiectele prioritare finanţate din bugete europene, naţionale şi locale, precum şi cota de participare a fiecărui membru al Asociaţiei.

b)Consiliul director al Asociaţiei
Art. 28. (1) Consiliul director este organul executiv de conducere al Asociaţiei, format din preşedintele Asociaţiei şi încă 4 (patru) membri, numiţi de Adunarea Generală, pe o perioada de 2 ani. Membrii Consiliului Director pot fi revocaţi şi înlocuiţi oricând de către Adunarea Generală.

(2) Consiliul director este condus de preşedinte.

(3) Preşedintele Asociaţiei este şi preşedinte al Consiliul director.

Art. 29.  Consiliul director are următoarele atribuţii:

a) asigură punerea în executare a hotărârilor Adunării Generale;

b) prezintă Adunării Generale raportul de activitate pe perioada anterioară, execuţia bugetului de venituri şi cheltuieli, bilanţul contabil, proiectul bugetului de venituri şi cheltuieli şi proiectele Asociaţiei;

c) încheie acte juridice în numele şi pe seama Asociaţiei;
d) aprobă organigrama şi politica de personal ale Asociaţiei;

e) dezbate problemele de interes general privind dezvoltarea şi promovarea turismului ivite în perioada dintre sesiunile adunării generale şi care prezintă urgenţă, sens în care adoptă hotărâri cu concluzii şi propuneri de măsuri corespunzătoare;

f) aprobă fondul de salarizare şi de stimulare;

g) aprobă Regulamentul de ordine interioară;

h) aprobă programul de acţiuni viitoare ale Asociaţiei;

i) aprobă numirea şi eliberarea din funcţie a angajaţilor Asociaţiei;

j) stabileşte diverse strategii şi măsuri pentru realizarea scopurilor Asociaţiei, aşa cum acestea au fost precizate în prezentul statut;

k) analizează şi aprobă sau respinge cererile de primire în Asociaţie;

m) hotărăşte excluderea membrilor asociaţi, în cazurile expres prevăzute în prezentul statut, cu votul a două treimi din numărul membrilor consiliului;

l) hotărăşte afilierea Asociaţiei la diverse organisme naţionale sau internaţionale;

m) hotărăşte schimbarea sediului Asociaţiei;

n) supune aprobării Adunării Generale Regulamentul de Organizare şi Funcţionare al Consiliul director;

o) îndeplineşte orice alte atribuţii care vizează coordonarea activităţii Asociaţiei.

p) stabileşte proiectele prioritare finanţate din bugete europene, naţionale şi locale, precum şi cota de participare a fiecărui membru al Asociaţiei;

r) urmăreşte activitatea de administrare şi exploatare a patrimoniului propriu;

s) evaluează activitatea comisiei de cenzori şi a membrilor acesteia.

Art. 30. Consiliul director va fi responsabil de activitatea Asociaţiei din punct de vedere al îndeplinirii în termen rezonabil a scopului propus prin prezentul statut.

Art. 31. Consiliul director se întruneşte cel puţin o dată pe trimestru sau ori de câte ori este nevoie. Membrii consiliului director trebuie convocaţi cu cel puţin 5 zile înainte de data programată a şedinţelor şi trebuie informaţi în prealabil cu privire la ordinea de zi a acestora. Consiliul director poate adopta decizii cu votul majorităţii membrilor. Dacă nu este întrunit cvorumul, şedinţa va fi suspendată şi reconvocată. La şedinţa reconvocată, deciziile pot fi adoptate prin votul majorităţii membrilor prezenţi. Deciziile consiliul director sunt aduse la îndeplinire de preşedinte acestuia direct sau prin intermediul aparatului tehnic al asociaţiei.  
Art. 32. Preşedintele consiliului director asigură aducerea la îndeplinire a deciziilor consiliului director, soluţionează problemele curente ale asociaţiei, coordonează şi controlează activitatea aparatului tehnic al asociaţiei. 

Preşedintele consiliului director este, totodată, şi preşedintele asociaţiei, pe care o reprezintă în raporturile cu autorităţile deliberative şi executive ale unităţilor administrativ-teritoriale membre, cu autorităţile administraţiei publice centrale şi locale, cu instituţiile publice, precum şi cu celelalte persoane fizice sau juridice cu care asociaţia are relaţii. Preşedintele angajează asociaţia, prin semnătura sa, în relaţiile acesteia cu terţii. 

Preşedintele consiliului director exercită şi funcţia de şef al aparatului tehnic al asociaţiei. 

Preşedintele asociaţiei informează şi răspunde în faţa consiliului director de rezolvarea 

situaţiilor litigioase apărute în cadrul asociaţiei. În cazul în care preşedintele consiliului director este în imposibilitate de a-şi exercita atribuţiile, acestea vor fi îndeplinite de un alt membru al consiliul desemnat cu votul majorităţii membrilor.
Art. 33. Aparatul tehnic este compus din personal angajat prin contract individual de muncă şi este finanţat din resursele asociaţiei. 
Modul de organizare şi de funcţionare a aparatului tehnic sunt stabilite prin decizie a consiliului director şi sunt aprobate prin hotărâre a adunării generale a asociaţiei. 

Angajarea personalului aparatului tehnic se face prin concurs. 

c)Cenzorul

Art. 34. Controlul financiar intern al Asociaţiei este asigurat de un cenzor numit de Adunarea Generală pentru o perioadă de doi ani, cu posibilitatea prelungirii.

Art. 35. Cenzorul are urmatoarele competenţe:
- verifică modul în care este administrat patrimoniul Asociaţiei;

- întocmeşte rapoarte şi le prezintă Adunării Generale ale Asociaţiei;

- îndeplineşte orice alte atribuţii stabilite de Adunarea Generală a Asociaţiei.

Art. 36. Mandatul Consiliului Director şi al Cenzorului încetează înainte de expirarea duratei pentru care au fost numiţi/aleşi, prin demisie, revocare sau în caz de deces.

CAPITOLUL VII . VENITURI SI CHELTUIELI
Art. 37. Veniturile Asociaţiei provin din:

a) cotizaţiile membrilor asociaţi, în valoarea stabilită de Adunarea Generală;

b) dobânzile şi dividendele rezultate din plasarea sumelor disponibile, în condiţiile legii;

c) veniturile rezultate din încasarea de tarife pentru serviciile prestate de Asociaţie, în directă legatură cu domeniul său de activitate şi cu scopul stabilit prin prezentul statut;

d) donaţii, sponsorizări sau legate;

e) resurse obţinute de la bugetul de stat sau de la bugetele locale;

f) alte venituri prevăzute de lege.

Art. 38. Veniturile obţinute de Asociaţie se folosesc exclusiv în vederea realizării scopului şi obiectivelor prevăzute în statut.

Art. 39. Donatorii pot stipula destinaţia contribuţiei lor, cu condiţia ca aceasta să se regăsească în acţiunile, scopul şi obiectivele Asociaţiei, astfel cum acestea au fost prevăzute în prezentul statut. Donaţiile se acceptă numai dacă condiţiile donării nu contravin scopului, intereselor şi obiectivelor Asociaţiei.

Art. 40. Anul financiar începe la data de 1 ianuarie a fiecărui an şi se încheie la data de 31 decembrie, cu excepţia primului an, când începe la data înregistrării Asociaţiei ca persoană juridică.

Art. 41. Activitatea economico-financiară a Asociaţiei se desfăşoară pe baza bugetului de venituri şi cheltuieli aprobat de Adunarea Generală.

Art. 42. Contabilitatea Asociaţiei este ţinută de către personal calificat, desemnat de către Consiliul Director şi va fi supusă controlului periodic al cenzorului.

Art. 43. Asociaţia poate deschide conturi la orice banca, în lei sau valută, în conformitate cu prevederile legale aplicabile.

CAPITOLUL VIII. DIZOLVAREA  ŞI LICHIDAREA
Art. 44.  Asociaţia se dizolvă:

- de drept;

- prin hotărârea instanţei judecătoreşti competente;

- prin hotărârea Adunării Generale.

Art. 45. Asociaţia se dizolvă de drept în următoarele situaţii:

a) imposibilitatea realizării scopului şi obiectivelor pentru care a fost constituită, dacă în termen de 3 luni de la constatarea unui astfel de fapt nu se produce schimbarea acestui scop;

b) imposibilitatea constituirii Adunării Generale sau a Consiliului Director în conformitate cu prevederile prezentului statut, dacă această situaţie durează mai mult de un an de la data la care Adunarea Generală sau, dupa caz, Consiliul Director trebuia să se constituie.

Art. 46. Asociaţia se dizolvă prin hotărârea instanţei judecătoreşti competente când:

a) scopul şi activitatea Asociaţiei au devenit ilicite sau contrare ordinii publice;

b) realizarea scopului este urmărită prin mijloace ilicite sau contrare ordinii publice;

c) Asociaţia urmăreşte un alt scop decât acela pentru care s-a constituit;

d) Asociaţia a devenit insolvabilă.
Art. 47. Lichidarea Asociaţiei se va face în conformitate cu dispoziţiile din Ordonanţa Guvernului nr. 26/2000 cu privire la asociaţii şi fundaţii, cu modificările şi completările ulterioare.

Art. 48. (1) Dupa terminarea lichidării, lichidatorii trebuie să ceară radierea Asociaţiei din Registrul asociaţiilor şi fundaţiilor.

(2) Asociaţia îşi încetează existenţa la data radierii ei din Registrul asociaţiilor şi fundaţiilor.

Art. 49. În caz de dizolvare, repartizarea patrimoniului net după deducerea cheltuielilor Asociaţiei se face proporţional cu cota de participare a membrilor, menţionată la constituirea Asociaţiei.

CAPITOLUL IX. REGULAMENTUL INTERN
Art. 50. Regulamentul intern este adoptat de membrii Asociaţiei.

Prin Regulamentul intern se stabilesc detaliat atât drepturile şi obligaţiile membrilor Asociaţiei, cât şi modul de organizare şi funcţionare a Asociaţiei.

CAPITOLUL X. DISPOZIŢII FINALE
Art. 51. Asociaţia are dreptul la siglă, ştampilă, însemne proprii şi orice alte elemente de identificare.

Art. 52. Prezentul statut este valabil pe toată durata de funcţionare a Asociaţiei, modificarea sau completarea acestuia urmând a se face numai în forma scrisă şi cu îndeplinirea reglementărilor legale.

Art. 53. Prevederile prezentului statut se completează cu celelalte dispoziţii legale în vigoare incidente activităţii Asociaţiei.

Art. 54. Prezentul statut intră în vigoare la data aprobării de către Adunarea Generală a Asociaţilor.

Prezentul Statut s-a redactat în ….. exemplare originale şi a fost adus la cunoştinţă membrilor asociaţi.
ASOCIAŢII:

Judeţul Bistriţa-Năsăud

prin Preşedinte Emil Radu Moldovan

(semnătura şi ştampila)

Comuna Bistriţa Bîrgăului

prin Primar Vasile Labă

(semnătura şi ştampila)

Comuna Cetate

prin Primar Daniel Moldovan

(semnătura şi ştampila)

Comuna Josenii Bîrgăului  

prin Primar Tudorel Ciotmonda

(semnătura şi ştampila) 

Comuna Livezile 

prin Primar Traian Simionca

(semnătura şi ştampila)

Comuna Prundu Bîrgăului

prin Primar Doru-Toader Crişan

(semnătura şi ştampila)

Comuna Tiha Bîrgăului

prin Primar Vasile Dologa

(semnătura şi ştampila)

Comuna Dumitriţa

prin Primar Vasile Moga

(semnătura şi ştampila)

